钦定古今图书集成/明伦汇编/氏族典/第283卷 > 《廖用贤尚友录》 > 黄琬
## 钦定古今图书集成/明伦汇编/氏族典/第283卷 > 《廖用贤尚友录》 > 黄琬

按《后汉书黄琼传》：“琼孙琬，字子琰，少失父，早而辩慧。
祖父琼，初为魏郡太守。建和元年正月日食，京师不
见，而琼以状闻。太后诏问所食多少，琼思其对而未
知所况。琬年七岁，在傍曰：‘何不言日食之馀，如月之
初’？琼大惊，即以其言应诏，而深奇爱之。后琼为司徒，
琬以公孙拜童子郎，辞病不就，稍迁五官中郎将。时”
陈蕃为光禄勋，深相敬待，数与议事。旧制，光禄举三
署郎，以高功久次、才德尤异者为茂才四行。时权富
子弟多以人事得举，而贫约守志者以穷退见遗，京
师为之谣曰：“欲得不能，光禄茂才。”于是琬、蕃同心，显
用志士，平原刘醇、河东朱山、蜀郡殷参等并以才行
蒙举，蕃、琬遂为权富郎所见中伤，事下御史丞王畅、
侍御史刁韪。韪、畅素重蕃，琬不举其事，而左右复陷
以朋党，畅坐左转议郎而免蕃官，琬、韪俱禁锢。琬被
废弃几二十年。光和末，太尉杨赐上书，荐琬有拨乱
之才，由是征拜议郎，擢为青州刺史，迁侍中。中平初，
出为右扶风，征拜将作大匠、少府、太仆，又为豫州牧，
政绩为天下最，封关内侯。及董卓秉政，以琬名臣，征
为司徒，迁太尉，更封阳泉乡侯。卓议迁都长安，琬谏
不从。琬退而驳议之，竟坐免。后拜光禄大夫，及徙西
都，转司隶校尉，与司徒王允同谋诛卓。及卓将李傕、
郭汜，攻破长安，遂收琬下狱死，时年五十二。